Na podlagi 82.a člena Zakona o uresničevanju javnega interesa za kulturo (Uradni list RS, št. 77/07 – uradno prečiščeno besedilo 56/08, 4/10, 20/11, 111/13, 68/16, 61/17, 21/18 – ZNOrg, 3/22 – ZDeb in 105/22 – ZZNŠPP) ter v skladu s Pravilnikom o izvedbi javnega poziva in javnega razpisa za izbiro kulturnih programov in kulturnih projektov (Uradni list RS, št. 43/10 in 62/16) in s Pravilnikom o strokovnih komisijah (Uradni list RS, št. 125/22) Ministrstvo za kulturo RS objavlja

**Javni razpis za dodelitev delovnih štipendij na področju glasbenih, vizualnih, uprizoritvenih in intermedijskih umetnosti, ki jih bo v letu 2023 sofinancirala Republika Slovenija iz proračuna, namenjenega za kulturo –**

**JR-DŠ-UM-2023**

(v nadaljevanju: javni razpis)

## Naziv in sedež naročnika javnega razpisa

Republika Slovenija, Ministrstvo za kulturo, Maistrova ulica 10, Ljubljana (v nadaljevanju Ministrstvo).

## Predmet, področje in cilji javnega razpisa

Predmet javnega razpisa, je dodelitev delovnih štipendij na področju glasbenih, vizualnih, uprizoritvenih in intermedijskih umetnosti.

Delovne štipendije so namenjene podpori izvedbe aktivnosti samozaposlenih v kulturi: spodbujanju ustvarjalnosti samozaposlenih v kulturi ter zagotavljanju pogojev za ustvarjalno delo samozaposlenih v kulturi.

Delovne štipendije so namenjene izključno fizičnim osebam s statusom samozaposlenega v kulturi, vpisanim v razvid samozaposlenih v kulturi pri Ministrstvu, ki opravljajo poklic s področja glasbenih, vizualnih, uprizoritvenih ali intermedijskih umetnosti.

V razpisu uporabljeni in zapisani izrazi v slovnični obliki za moški spol se uporabljajo kot nevtralni za ženski in moški spol.

## Opredelitev pojmov

**Glasbene umetnosti** sopodročje umetnosti, ki vključuje vse zvrsti, prakse in vsebine, ki jih druži raziskovanje zvoka in glasbeno ustvarjanje ter balet. Sem sodijo tradicionalne glasbene zvrsti, ki so se razvijale skozi dolgo zgodovino glasbene umetnosti: opera, komorna in orkestralna glasba, etno glasba in glasbeno-scenske predstave, kot tudi vsi sodobni načini glasbenega in baletnega izražanja.

**Vizualne umetnosti** so področje umetnosti, ki vključuje vse likovne zvrsti, ki izhajajo iz podobe in so se uveljavile v zgodovini likovnih umetnosti, vključno z avantgardnimi gibanji 20. stoletja in sodobne umetniške prakse, ki so podobo transformirale skozi različne novejše postopke in tehnike. Področje vključuje tudi arhitekturo, krajinsko arhitekturo in oblikovanje, če projekti predstavljajo umetniški presežek za grajeno okolje in uporabne predmete. Kulturna politika v okviru javnega interesa podpira organiziranje preglednih in tematskih razstavnih in festivalskih projektov, odprte ateljeje in delovne štipendije, ki v duhu avtonomije umetniškega izraza in pluralizma sodobnih vizualnih umetnosti zagotavljajo razvoj in promocijo kakovostne in izvirne ustvarjalnosti ter njeno dostopnost strokovni in širši javnosti v domačem in v mednarodnem prostoru.

**Uprizoritvene umetnosti** sopodročje umetnosti, ki zajema različne oblike, prakse in izraze gledališke ustvarjalnosti: dramsko in lutkovno gledališče, postdramsko gledališče, sodobne plesne prakse, ambientalno in ulično gledališče ter razne eksperimentalne in raziskovalne gledališke prakse (performans, fizično gledališče ipd).

**Intermedijske umetnosti** soopredeljene kot umetniške prakse, ki v raziskovanju novih izraznih možnosti ter tematik segajo prek meja etabliranih umetnostnih zvrsti in področij.

**Samozaposleni v kulturi** (v nadaljevanju: samozaposleni), so osebe, ki so na dan objave razpisa in do 31. 12. 2023 vpisane v razvid samozaposlenih v kulturi pri Ministrstvu. V primeru, da se samozaposleni izbriše iz razvida samozaposlenih v kulturi do 31. 12. 2023, je upravičen le do sorazmernega deleža delovne štipendije od 1. 1. 2023 do dne, ko je izbrisan iz razvida samozaposlenih.

**Umetniški kolektiv** je kolektiv/konzorcij posameznikov, ki nastopa kot nedeljiva enota z lastno avtopoetiko ali enotnim umetniškim ali estetskim pristopom, katerega vsi člani so samozaposleni v kulturi. Za eno delovno štipendijo se na javni razpis prijavljajo kot posamezniki v sklopu kolektiva. Kolektiv je lahko sestavljen iz posameznikov, ki ustvarjajo na različnih umetniških področjih. Prijavljajo pa se zgolj na eno izbrano področje (glasbene, vizualne, uprizoritvene ali intermedijske umetnosti).

**Prijavljena aktivnost** je več med seboj vsebinsko povezanih lastnih kulturnih aktivnosti samozaposlenega ali umetniškega kolektiva, ki bodo izvedene v letu 2023 in so ustvarjalno, raziskovalno ali razvojno delo v okviru specializiranega poklica v kulturi, s katerim je samozaposleni vpisan v razvid. Vsebino in celotni obseg aktivnosti je mogoče razbrati iz predloženega delovnega načrta v prijavnem obrazcu.

## Razpisno področje

Delovne štipendije so neposredna podpora samozaposlenim v kulturi, ki opravljajo poklic s področja glasbenih, vizualnih, uprizoritvenih ali intermedijskih umetnosti. Namen delovne štipendije je spodbujanje ustvarjalnega, raziskovalnega in razvojnega dela. Delovna štipendija ni namenjena podpori izvedbe projekta, ki jih podpirajo projektni razpisi, temveč predvsem aktivnosti samozaposlenih v kulturi.

Ministrstvo na področju delovnih štipendij razpisuje dve podpodročji:

**4.1 Podpodročje: Delovne štipendije za ustvarjalce**

Delovne štipendije za priznane ustvarjalce so neposredna podpora samozaposlenim v kulturi.

**4.2 Podpodročje: Delovne štipendije za mlade ustvarjalce**

Delovne štipendije za mlade ustvarjalce so neposredna podpora samozaposlenim v kulturi, ki v letu 2023 ne bodo stari več kot 35 let.

## Pogoji za sodelovanje na razpisu

Na razpis se lahko prijavijo le prijavitelji (upravičene osebe), ki izpolnjujejo naslednje pogoje:

* so samozaposleni v kulturi, ki so na dan objave razpisa in do 31. 12. 2023 vpisane v razvid samozaposlenih v kulturi pri Ministrstvu *ali* umetniški kolektivi, katerih vsi člani so samozaposleni v kulturi, ki so na dan objave razpisa in do 31. 12. 2023 vpisane v razvid samozaposlenih v kulturi pri Ministrstvu (v primeru, da delovno štipendijo zaproša umetniški kolektiv, je obvezna priloga prijave obrazec v katerem je podano soglasje vseh članov kolektiva ter razvidno razmerje delitve delovne štipendije, če je kolektiv izbran v financiranje. Umetniški kolektiv kandidira za eno štipendijo, ki se porazdeli med vse člane kolektiva skladno z dogovorom med člani kolektiva). V primeru, da se samozaposleni izbriše iz razvida samozaposlenih v kulturi do 31. 12. 2023, je upravičen le do sorazmernega deleža delovne štipendije od 1. 1. 2023 do dne, ko je izbrisan iz razvida samozaposlenih;
* če se prijavljajo na podpodročje Delovne štipendije za mlade ustvarjalce, v letu 2023 ne bodo stari več kot 35 let (v primeru, da se na podpodročje Delovne štipendije za mlade ustvarjalce prijavi umetniški kolektiv, velja ta pogoj za vse člane umetniškega kolektiva);
* podajajo le eno vlogo (posamezen samozaposlen v kulturi je lahko prijavitelj zgolj na eni vlogi za javni razpis);
* da prijavljene aktivnosti sodijo v okvir specializiranega poklica, s katerim je samozaposlen v kulturi vpisan v razvid;
* da v letu 2022 niso bili prejemniki delovne štipendije na področjih vizualnih, glasbenih, uprizoritvenih ali intermedijskih umetnosti;
* katerih projekti niso vključeni v sklop večletnih kulturnih projektov v sklopu Avtorski opus, ki so bili izbrani na javnem razpisu, oznaka JPR-VP-22-25;
* so v primeru, da so bili pogodbena stranka Ministrstva v letih 2020, 2021 in 2022, izpolnjevali vse pogodbene obveznosti ter vse obveznosti iz naslova statusa samozaposlenega v kulturi;
* se prijavljajo z oblikovno in/ali vsebinsko nespremenjenimi obrazci za izbrano podpodročje,
* vloga je v celoti napisana v slovenskem jeziku;
* dovoljujejo objavo osebnih podatkov z namenom objave rezultatov razpisa na spletni strani Ministrstva, skladno z Zakonom o dostopu do informacij javnega značaja (Uradni list RS, št. 51/06-uradno prečiščeno besedilo, 117/06-ZDavP, 23/14, 50/14, 19/15-odl.US, 102/15 in 7/18) in Zakonom o varstvu osebnih podatkov (Uradni list RS, št. 94/07-uradno prečiščeno besedilo);

Prijavitelj poda izjavo o izpolnjevanju splošnih pogojev iz točke 5. s podpisanimi izjavami v predpisanem prijavnem obrazcu št. 2 (OBRAZEC 2). V primeru, da Ministrstvo naknadno zahteva originalna potrdila o izpolnjevanju splošnih pogojev po posameznih alinejah, jih mora prijavitelj dostaviti v zahtevanem roku.

## Izpolnjevanje razpisnih pogojev

Izpolnjevanje pogojev ugotavlja komisija za odpiranje vlog, ki jo izmed zaposlenih na Ministrstvu imenuje minister za kulturo.

Prijavitelji, ki se prijavijo na razpis s formalno nepopolno vlogo, bodo pisno pozvani k dopolnitvi. Prijavitelj mora vlogo dopolniti v petih dneh po prejemu poziva k dopolnitvi, sicer se bo vloga štela za nepopolno. Vloge, ki ne bodo pravočasne, popolne ali jih ne bodo vložile upravičene osebe, bodo izločene iz nadaljnjega postopka in zavržene s sklepom.

Ministrstvo lahko v primeru naknadne ugotovitve neizpolnjevanja pogojev in po že izdani dokončni odločbi o izboru delovne štipendije spremeni odločitev in z izvajalcem ne sklene pogodbe. Prav tako lahko v primeru naknadne ugotovitve neizpolnjevanja pogojev ali pogodbenih obveznosti v času letnega pregleda razveže že sklenjeno pogodbo, v primeru že izplačanih sredstev pa zahteva povračilo sredstev.

**OPOZORILO:**

1. **V primeru, da se prijavitelj prijavi na ta razpis z več vlogami, kot jih določajo splošni pogoji na razpisnem področju, se vse vloge prijavitelja zavržejo iz razloga neizpolnjevanja splošnih pogojev (kot vloge neupravičene osebe).**
2. **Dokumentacija, ki je priložena vlogi, se ne vrača!**

## Razpisni kriteriji

Vloge, prijavljene na javni razpis, se ocenjuje na podlagi naslednjih kriterijev:

**7.1 Delovne štipendije za ustvarjalce**

|  |  |
| --- | --- |
| **Kriterij:** | **Največje število**  **točk** |
| 1. Izkazana umetniška referenčnost prijavitelja (kakovost umetniških dosežkov prijavitelja v obdobju 2018-2022, referenčne nagrade, priporočila referenčnih strokovnjakov)   *brez – 0, šibka - 5, dobra - 10, odlična - 15, izjemna - 20* | 20 |
| 1. Kakovost in izvirnost prijavljene aktivnosti in njen pomen k umetniškemu razvoju prijavitelja   *brez – 0, šibka - 10, dobra – 20, odlična - 30, izjemna - 40* | 40 |
| **SKUPAJ:** | **60** |

**7.2 Delovne štipendije za mlade ustvarjalce**

|  |  |
| --- | --- |
| **Kriterij:** | **Največje število**  **točk** |
| 1. Izkazana posebna nadarjenost prijavitelja (kakovost umetniških dosežkov, priporočila)   *brez – 0, šibka - 10, dobra - 20, odlična - 25, izjemna - 30* | 30 |
| 1. Kakovost in izvirnost prijavljene aktivnosti in njen pomen k umetniškemu razvoju prijavitelja   *brez – 0, šibka - 10, dobra – 20, odlična - 25, izjemna - 30* | 30 |
| **SKUPAJ:** | **60** |

## Uporaba kriterijev in določitev višine sofinanciranja

Kriteriji so ovrednoteni s točkami, pri čemer je pri posameznem kriteriju navedena najvišja možna višina točk. Vloga je na podlagi razpisnih kriterijev lahko ocenjena z največ 60 točkami.

Vloge, ki prejmejo vsaj 50 točk, se razvrstijo v vrstni red po številu prejetih točk. V sofinanciranje bodo sprejete najvišje ocenjene vloge. Ministrstvo bo v letu 2023 sofinanciralo predvidoma 39 delovnih štipendij, od tega:

* 12 delovnih štipendij (od tega najmanj 6 za mlade ustvarjalce) na področju glasbenih umetnosti
* 20 delovnih štipendij (od tega najmanj 9 za mlade ustvarjalce) na področju vizualnih umetnosti
* 5 delovnih štipendij (od tega najmanj 3 za mlade ustvarjalce) na področju uprizoritvenih umetnosti
* 2 delovni štipendiji (od tega najmanj 1 za mlade ustvarjalce) na področju intermedijskih umetnosti

Vrednost posamezne delovne štipendije je 10.000,00 €.

Ocenjevanje in vsebinsko ovrednotenje izvedejo strokovne komisije za področja na katera se nanašajo vloge.

S prejemnikom štipendije bo na podlagi odločbe sklenjena pogodba za obdobje trajanja razpisa.

## Okvirna vrednost razpoložljivih sredstev

Predvidena vrednostvseh razpoložljivih sredstev, namenjenih za predmet javnega razpisa, je **390.000,00 EUR**, od tega:

* 120.000,00 EUR na področju glasbenih umetnosti
* 200.000,00 EUR na področju vizualnih umetnosti
* 50.000,00 EUR na področju uprizoritvenih umetnosti
* 20.000,00 EUR na področju intermedijskih umetnosti

## Obdobje za porabo dodeljenih sredstev

Dodeljena proračunska sredstva za izbrane delovne štipendije morajo biti porabljena na področjih razpisa v proračunskem letu 2023, oziroma v plačilnih rokih, kot jih določa Zakon o izvrševanju proračunov Republike Slovenije za leti 2022 in 2023 (Uradni list RS, št. 187/21 in 206/21 – ZDUPŠOP).

Dodeljena proračunska sredstva se bodo izplačevala skladno z dinamiko izplačil, opredeljeno v pogodbi o sofinanciranju kulturnih projektov, in na podlagi izstavljenih zahtevkov za izplačilo, pri čemer je pri prvem zahtevku možno uveljavljanje predplačila v višini do 30 % pogodbene vrednosti.

## Razpisni rok

Razpis se prične **14. 10. 2022** in se zaključi **14. 11. 2022**.

## Razpisna dokumentacija

Razpisna dokumentacija obsega:

* besedilo javnega razpisa
* ustrezne prijavne obrazce za podpodročje (z navedbo obveznih prilog).

**Prijavitelj mora ob prijavi projekta na razpis priložiti naslednjo dokumentacijo:**

* **v celoti** **in skladno z navodili izpolnjene, vsebinsko in oblikovno nespremenjene prijavne obrazce št. 1, 2 in 3, natisnjene na papirju,**
* **obvezne priloge k prijavnim obrazcem, natisnjene na papirju,**
* **vse prijavne obrazce tudi na priloženem elektronskem mediju (CD, DVD ali USB pomnilnik) v Wordovi datoteki.**

**Tiskana verzija posredovanih obrazcev se mora ujemati z elektronsko verzijo. V primeru razlik med tiskano in elektronsko verzijo velja tiskana verzija.**

**Prijavitelje prosimo, naj za dokazovanje referenc in odzivov v strokovni javnosti ne prilagajo natisnjenih spletnih strani, pač pa naj navedejo natančne delujoče spletne naslove, ki omogočajo ogled na spletu.**

Razpisna dokumentacija je objavljena na spletni strani Ministrstva, v zavihku razpisi in je dostopna na elektronskem naslovu <https://www.gov.si/drzavni-organi/ministrstva/ministrstvo-za-kulturo/javne-objave/>. Na tem spletnem naslovu so tudi vsi drugi podatki, povezani z javnim razpisom.

## Oddaja in dostava vlog

Vloga mora biti izpolnjena na predpisanih obrazcih, ki so dostopni na naslovu <https://www.gov.si/drzavni-organi/ministrstva/ministrstvo-za-kulturo/javne-objave/> in morajo vsebovati vse obvezne priloge in podatke, določene v razpisni dokumentaciji.

Biti mora natisnjena in lastnoročno podpisana ter v poslovnem času Ministrstva predložena glavni pisarni na naslov: **Ministrstvo za kulturo RS, Maistrova 10, 1000 Ljubljana**, najkasneje 14. 11. 2022oziroma najkasneje ta dan oddana na pošti kot priporočena pošiljka. Pošiljka mora biti poslana **v zaprti kuverti z izpisom na prednji strani:** NE ODPIRAJ - PRIJAVA NA RAZPIS z oznako JR-DŠ-UM-2023. **Na hrbtni strani** ovitka mora biti navedba prijavitelja: ime in priimek ter naslov.

**Oddaja vloge pomeni, da se prijavitelj strinja z vsemi pogoji in kriteriji razpisa.**

## Izločitev vlog

Za **prepozno** se bo štela vloga (oziroma dopolnitev ali sprememba), ki ne bo oddana priporočeno na pošto do vključno 14. 11. 2022oz. do tega dne ne bo v poslovnem času predložena glavni pisarni Ministrstva.

Za **nepopolno** se bo štela vloga, ki ne bo vsebovala vseh obveznih sestavin, ki jih zahteva besedilo razpisa in razpisne dokumentacije. Za nepopolno se bo štela tudi vloga, ki bo na razpis prispela kot formalno nepopolna in je prijavitelj po formalnem pozivu ne bo dopolnil v zahtevanem pet dnevnem roku.

**Pri preverjanju popolnosti vlog bodo upoštevane le natisnjene in lastnoročno podpisane vloge (z obveznimi prilogami).**

Za **neupravičeno osebo** se bo štel tisti prijavitelj, katerega vloga ne bo izpolnjevala pogojev, določenih v besedilu razpisa. Izpolnjevanje pogojev se bo ugotavljalo na osnovi obveznih dokazil, prilog in vloge prijavitelja.

Dopolnjevanje in spreminjanje vlog je možno le v razpisnem roku z oznako, na katero vlogo se dopolnitev ali sprememba nanaša.

**Ministrstvo bo po odpiranju vlog iz nadaljnjega postopka izločilo vse vloge prijaviteljev:**

* **ki jih ne bo vložila upravičena oseba,**
* **prepozne vloge in prepozne dopolnitve vlog,**
* **vloge, ki bodo nepopolne.**

## Odpiranje vlog

Ministrstvo bo z odpiranjem vlog pričelo 17. 11. 2022 ob 10. uri.

**OPOZORILO!**

**Prijavitelje opozarjamo, da je izvedba postopka javnega razpisa vezana na proračunske zmogljivosti Ministrstva. V primeru, da pride do sprememb v državnem proračunu ali finančnem načrtu Ministrstva, ki neposredno vplivajo na izvedbo postopka javnega razpisa je to dolžno ukrepati v skladu s spremembami v državnem proračunu oziroma finančnemu načrtu Ministrstva.**

**Če se v času izvedbe postopka javnega razpisa zmanjša obseg sredstev, ki je v državnem proračunu, namenjen za kulturo, do takšne mere, da ne zagotavlja izpolnitve ciljev javnega razpisa lahko Ministrstvo iz tega razloga postopek razpisa ustavi oz. v primeru že zaključenega izbora kulturnih projektov v skladu s spremembami proračuna zniža obseg sofinanciranja, spremeni ali prekine že sklenjeno pogodbo o financiranju programa.**

## Pristojni uslužbenci za dajanje informacij in pojasnil v zvezi z razpisom:

Anton Snoj: [anton.snoj@gov.si](mailto:anton.snoj@gov.si)

Posredovanje informacij poteka po elektronski pošti. Termin in način izvedbe javnih inštrukcij bo objavljen na spletni strani <http://www.gov.si/drzavni-organi/ministrstva/ministrstvo-za-kulturo/javne-objave/> v skladu s takrat veljavnimi priporočili za preprečevanje epidemije covid-19.

## Vpogled v razpisno dokumentacijo

Zainteresirane osebe se lahko seznanijo z razpisno dokumentacijo na spletni strani Ministrstva: <https://www.gov.si/drzavni-organi/ministrstva/ministrstvo-za-kulturo/>, kot je navedeno pod točko 12.

dr. Asta Vrečko

ministrica